钦定古今图书集成/明伦汇编/氏族典/第574卷 > 完颜伯嘉
## 钦定古今图书集成/明伦汇编/氏族典/第574卷 > 完颜伯嘉

按《金史完颜伯嘉传》：“伯嘉，字辅之，北京路讹鲁古必
剌猛安人。明昌二年进士。调中都左警巡判官，豪右
屏迹。改宝坻丞，除太学助教。监察御史劾奏平章政
事仆散揆，累官莒州刺史。贞祐初，迁顺义军节度使，
元帅左监军，知太原府事，河东北路宣抚使。兴定元
年，知河中府，为吏部尚书。二年，改御史中丞。十二月”，
以御史中丞权参知政事、元帅左监军行尚书省元
帅府于河中，控制河东南北路，便宜从事。三年，召还，
罢为中丞。五年，起为彰化军节度使，改翰林侍讲学
士。伯嘉纯直，不能与时低昂，尝曰：“生为男子，当益国
泽民，其他不可学也。”元光元年，坐言事过切，降遥授
同知归德府事。二年三月，遥授集庆“军节度使、权参
知政事，行尚书省于河中，率陕西精锐与平阳公史
咏共复河东。”顷之，伯嘉有疾，六月薨。